google/wiki40b huggingface dataset:
Aero California

Historie

Flyselskapet ble grunnlagt i La Paz, Mexico i 1960 med en flåte av Cessna og Beechcraft fly, først kjent som Servicios Aéreos . Tidlig på 1980-tallet hadde etterspørselen etter charterflygning vokst nok til at en større Douglas DC-3 kom inn flåten. I juni 1982 startet selskapet opp med ruteflygning, de første rutene var mellom La Paz, Tijuana og Hermosillo med flytypen Convair 340. I 1989 startet Aero-California ruteflyging internasjonalt med Los Angeles som det første reisemålet. I 1995 hadde flyflåten blitt oppgradert til bare å omfatte jetfly av diverse Douglas DC-9-maskiner.
Den 3. april 2006 ble alle flygningene til Aero-California satt på bakken av det meksikanske luftfartstilsynet, etter at Sekretariatet for kommunikasjon og transport mente at flyselskapets sikkerhetsstandarder ikke var tilfredsstillende. De fikk 90 dager til å løse problemene og var i stand til å gjenoppta flygningene 11. august 2006. Den 23. juli 2008 (en tid da rutenettverket besto av 17 innenlandske destinasjoner), ble flyselskapet igjen suspendert. Denne gang på grunn av påstått gjeld til Mexican Air Taffic Control, (SENEAM). Dette førte til streik av medarbeidere 5. august, som teknisk sett fortsetter i dag. Aero-Californias lisens er fortsatt gyldig den dag i dag.
Forces of Satan Records

Forces of Satan Records er et norsk plateselskap som ble stiftet 6. juni 2006 av Infernus fra Gorgoroth og Vile Horg. Selskapet signerer, produserer og promoterer utelukkende band med klare sataniske profiler.
Manchestermartyrene

Manchestermartyrene er en betegnelsen på tre irske nasjonalister som ble henrettet for mordet på en politimann under flukt fra et fengsel. William O'Mera Allen, Michael Larkin og William Goold (alias O'Brien) ble hengt i Manchester i England den 23. november 1867. 
De tre hadde opprinnelig blitt arrestert etter å ha reddet oberst Thomas J. Kelly og kaptein Timothy Deasy rett utenfor Manchester. De to offiserene var sentrale i opprøret samme år; Kelly hadde blitt utnevnt til regjeringssjef i republikken som skulle opprettes som følge av opprøret, mens Deasy var kommandant for Fenians brigade i Cork. De var ettersøkt i hele Storbritannia, og ble arrestert for løsgjengeri i september. 
Den 18. september skulle de to føres under ekskorte til fengselet på Hyde Road i Manchester. De var iført håndjern og ble fraktet i hvert sitt rom i en av politiets kassevogner, med tolv ridende politimenn som vakter. Da bilen kjørte under en jernbanebro hoppet en mann ut i veien og rettet en pistol mot sjåføren. Samtidig hopper omkring tretti menn over en mur ved siden av veien og tok tak i hestene; en av hestene ble også skutt. Politiet var ikke bevæpnet, og ble raskt jaget på flukt. 
Forsøk på å åpne politivognen med økser, slegger og brekkjern lyktes ikke, og de ropte til politisersjant Brett, som var inne i bilen med fangene, at han skulle åpne. En revolver ble satt mot nøkkelhullet og avfyrt, akkurat da Brett hadde satt øyet mot hullet for å se hva som skjedde utenfor. Kulen gikk gjennom øyet og inn i hjernen, og drepte ham momentant. Døren ble åpnet innenfra av en kvinne som tok nøkkelen fra Bretts lomme, og de to offiserene rømte. De ble aldri tatt etter flukten. 
Drapet på Brett ser ut til å ha vært et ulykkestilfelle; meningen var høyst sannsynlig å skyte i stykker låsen. Men ettersom det var en politimann som var drept, og drapet hade skjedd under en opprørshandling, bidro til at det uansett ble en tiltale for overlagt drap. 
Politiet arresterte i løpet av de neste timene og dagene 29 personer, hvorav tre ble anklaget for å ha avfyrt skudd. Det er tvilsomt om noen av de tre avfyrte
det drepende skuddet, men etter britisk lov kunne deltagere i en kriminell handling hvor noen ble drept dømmes for drap som om de hadde utført drapshandlingen selv. Denne loven ble endret i 1957, etter Derek Bentley-saken. Allen, Larkin, Goodl, Thomas Maguire og Edvard Stone ble funnet skyldig og dømt til døde. Maguire ble benådet og løslatt, mens Stone fikk sin dom omgjort kvelden før henrettelsen. De tre andre ble hengt offentlig. 
Det er reist monumenter for Manchestermartyrene i Limerick, Kilrush og Tipperary.
Grunnfjorden (Vannsundet)

Grunnfjorden er en fjord på nordøstsida av Ringvassøya i Karlsøy kommune i Troms. Fjorden har innløp mellom Brennes i vest og Storneset i øst og strekker seg 5,5 kilometer sørover til Grunnfjord i botn av fjorden.
Fylkesvei 304 går langs østsida av fjorden, og her ligger de fleste bosetningene ved fjorden. På vestsida er det ikke veiforbindelse. Vestsida er også høy og stiger bratt opp til rundt 300 meter over fjorden.
Abbotisen

Abbotisen er en isbrem i Antarktis. Den er 460 km lang og 75 km bred, på grensen til Eights Coast fra Cape Waite til Phrogner Point. Thurston Island ligger langs nordkanten av den vestlige halvdelen av denne isbremmen. Andre store øyer (Sherman, Carpenter, Dustin, Johnson, McNamara, Farwell og Dendtler) ligger delvis eller helt inne i denne isen.
Isbremmen ble oppdaget av medlemmer av U.S. Antarctic Service (USAs) på flyturer fra skipet «Bear» i februar 1940, og den vestlige delen ble skissert fra flyfoto tatt av U.S. Navy (USN) Operasjon Highjump i 1946–47. Hele isbremmen ble kartlagt av USGS fra USN sine flyfoto i 1966. Den ble navngitt av US-ACAN etter kontreadmiral J. Lloyd Abbot jr., som var befalhavende for U.S. Naval Support Force i Antarktis, februar 1967 til juni 1969.
Sistan og Balutsjistan

Administrativ inndeling

Fylkene i provinsen er  Chabahar, Qasar-qand, Dalgan, Hirmand, Iranshahr, Khash, Konarak, Nikshahr, Saravan, Sarbaz, Soran, Zabol, Zaboli, Zahedan og Zehak.
Giovanni Benelli

Prest

Benelli fikk presteutdannelse ved seminaret i Pistoia og to universiteter i Roma. Han ble presteviet i 1943 og arbeidet deretter i menighetssjelesorgen i bispedømmet Roma. Etter fordypningsstudier i diplomati ble han satt til tjeneste i det pavelige diplomati, og ble personlig sekretær til en de to nestsjefene i Statssekretariatet i Vatikanet, Giovanni Battista Montini.
I 1950 ble han sekretær ved det pavelige nuntiatur i Irland. Senere ble han postert i Frankrike, Brasil og Spania. Fra 1965 til 1966 var han Den hellige Stols observatør ved UNESCO i Paris.

Biskop

I 1966 ble han titularerkebiskop og apostolisk pronuntius til Senegal.
Deretter kom han tilbake til Vatikanet, og fikk den meget sentrale stilling som sostituto i Statssekretariatet, som gjorde ham til en nøkkelperson mht. koordineringen av hele Den romerske kuries arbeide.
I  1977 ble han utnevnt til erkebiskop av Firenze. Spekulasjonene den gang gikk ut på at pave Paul VI enten ville fjerne ham fra Roma fordi han hadde gjort seg mektig upopulær i andre deler av byråkratiet, som ikke likte hans lederstil og reformtiltak, eller at han ble sendt til et større erkebispedømme for å få en genuin erfaring som overhyrde for sjelesorg, slik at han skulle bli mest mulig "papabile" ved neste pavevalg.

Kardinal

Paven kreerte Benelli til kardinal i juni 1977.
Han ble ikke valgt til ny pave og forble i Firenze til sin død.
USAs uavhengighetserklæring

USAs uavhengighetserklæring (på engelsk Declaration of Independence) er det dokumentet hvor de tretten koloniene i USA erklærer seg uavhengig fra Storbritannia og angir grunnlaget for dette. Selv om de i begynnelsen ikke hadde noen brukbare begrunnelser, klarte de å overtale enkelte britiske politikere (som John F. Waynes) til å støtte deres frigjøring. Dokumentet ble ratifisert av den kontinentale kongressen 4. juli 1776. Denne datoen blir feiret som USAs uavhengighetsdag. En kopi av dokumentet er på utstilling i nasjonalarkivet i Washington, DC. Den ekte erklæringen er utstilt inne i presidentens kontor, og kun presidenten og andre amerikanske politikere har tilgang til den. Uavhengighet for de nordamerikanske koloniene ble godtatt av Storbritannia 3. september 1783 ved fredsavtalen i Paris.
Uavhengighetserklæringen ble i hovedsak utarbeidet av Thomas Jefferson, det var og er et dokument som har hatt stor betydning for andre lands og folks kamp for selvbestemmelse. Tankene bak dokumentet er blant annet sterkt inspirert av den britiske filosofen John Locke. Den norske riksforsamlingen i 1814 var blant annet preget av arven fra USAs uavhengighetserklæring da den norske grunnloven ble utarbeidet.
Hansta

Utviklingsplaner for området

Bydelen Norra Järva ble planlagt på 1960-tallet. Det ble utviklet en generalplan over området som inneholdt forslag om at sentrum skulle ligge i Hansta, Järva City. En sterk opinion vendte seg mot forslaget, som ble trukket, blant annet på grunn av synkende konjunkturer.
I 1982 kjøpte Stockholm området av Sollentuna, og i denne forbindelse lot man fem arkitektkontorer tegne forslag. Området ble planlagt for 20 innbyggere, 7500 leiligheter samt arbeidsplasser og servicetilbud. Igjen ble det store protester, og forslaget ble trukket.

Naturreservat

I 1989 fikk Hansta status som naturreservat. Området er sammensatt av varierte naturtyper, her finner man eldre barskog, enger, edelløvskog og hager. Mange fuglearter har tilhold her, blant annet flaggspett, kattugle, perleugle, stær, skogdue og nøttekråke. Hansta brukes flittig av både sopp- og bærplukkere.
Radioteatret

Radioteatret er en enhet i NRKs kulturavdeling som produserer hørespill for barn og voksne. Radioteatret ble opprettet i 1926 og produserer både klassisk og moderne drama, krim og underholdning. Inntil 2010 ble det også produsert hørespill for Lørdagsbarnetimen.
Avdelingen har hatt en rekke kjente medarbeidere, spesielt må nevnes Nils Nordberg som regissør og tilrettelegger av kriminaldrama. De aller fleste norske skuespillere har opptrådt ved teateret.
Til sammen hadde Radioteatret opp mot 100 000 i 2008 lyttere på sine dramatiske produksjoner, mens enda flere følger krimsendingene.
Sjef for Radioteatret i er Gunhild Nymoen, mens sendingen på P1 ofte starter med en introduksjon av Else Barratt-Due.
Caroline de la Motte Fouqué

Liv

Caroline von Briest var det eneste barnet til godseieren Philipp von Briest (1749–1822) og hans første ektefelle, Caroline von Zinnow (1752–1800). Caroline vokste opp på Nennhausen-godset, der hun fikk privatundervisning av en fransk guvernante.
I 1791 giftet hun seg med Friedrich Ehrenreich Adolf Ludwig Rochus von Rochow (1770–1799). Ekteskapet gikk skeis, og ektemannen skjøt seg på grunn av spillegjeld allerede før skilsmissen var rettskraftig. 9. januar 1803 giftet hun seg med suksessforfatteren  Friedrich de la Motte Fouqué, også han fraskilt. Ektefellene holdt hus vekselvis i Nennhausen og i Berlin, der hun deltok i hovedstadens hoffliv og drev en litterær salong.
I sommermånedene gjorde ekteparet Nennhausen til et intellektuelt senter, med gjester som Adelbert von Chamisso, Joseph von Eichendorff, Karl August Varnhagen von Ense, Rahel Levin-Varnhagen von Ense, August Wilhelm Schlegel og E.T.A. Hoffmann.
Caroline Philippine de la Motte Fouqué døde på Nennhausen og er gravlagt i godsets park. Både hun og ektemannen måtte se at litteraturen deres var passé allerede før de døde.

Verk og vurdering

Madame de la Motte Fouqué skrev rundt tjue romaner, seksti noveller, dikt, avhandlinger, kulturhistoriske essays og noe drama. I 1812 og 1813 gav hun i kompaniskap med Amalie von Hellwig ut to årganger med Taschenbuchs der Sagen und Legenden.
Friedrich de la Motte Fouqués biograf, Arno Schmidt, siterer E.T.A. Hoffmann på at han 30. januar 1815 «var på ettermiddagsvisitt hos Frau Fouqué, som kjedet og ergret meg grenseløst ved å lese fra en av sine elendige romaner.»  Schmidt kommenterer Hoffmanns bemerkning slik: «etter å ha lest ti av bøkene hennes må jeg si meg enig med ham. Den beste er Roderich og fabelen Der Delphin, selv om også de holder seg svært tett opptil kjente modeller, dessuten er deler av bøkene hennes skrevet av ektemannen, som diktene i Die Frau des Falkensteins.» Også andre har kritisert henne for mangel på originalitet og for å kopiere ektemannens stil i håp om å dra fordel av hans popularitet.
Fouqués siste bok, romanen Resignation, kom ut i 1829.
Spektroskop

Et spektroskop er et apparat som brukes for å analysere lyset fra en lyskilde, det vil si: se hvilke fargefrekvenser lyset inneholder.
På grunnlag av dette fargespekteret kan den kjemiske sammensetningen til gasser bestemmes. Dette er den mest nøyaktige metoden til å analysere sammensetningen til sola og andre stjerner.

Historie

Den tyske kjemikeren Robert Bunsen forsøkte i 1855 å blande lysgass og luft og deretter sette fyr på det. Det lagde en varm og nesten fargeløs flamme. Sammen med sin partner Gustav Robert Kirchhoff utførte han mange eksperimenter med denne fargeløse flammen. De prøvde å stikke mineraler og kjemikalier i flammen. I flammen fikk mineralene forskjellig farge, men det var vanskelig å se forskjell på fargene. Derfor prøvde Bunsen å filtrere lyset med farget glass. Dette gjorde at en lettere kunne se de ulike fargene og derfor gjenkjenne de ulike grunnstoffene.
I 1859 konstruerte Kirchhoff og Bunsen et nytt måleinstrument: Kirchhoff-Bunsen-spektroskopet. Dette spektroskopet har tre rør, i hvert rør er det et prisme. I midten brenner en flamme av lysgass og luft. Hvis en slipper et stoff og litt lys ned i et spektroskop og ser inn i det kan en se spektrallinjer og karakteristiske farger. Det var slik grunnstoffet cesium ble oppdaget.
Côte d'Argent

Byer

Byer langs Sølvkysten inkluderer blant andre:
Kårde

En kårde er et stikkvåpen med en lang og rett stålklinge. 
Den "klassiske" kården (eng. rapier) er et tyngre våpen fra 15-1600-tallet. Disse hadde en klinge på rundt en meter og veide ca 1-1.5 kg. Disse var ofte skarpe langs hele klingen. De kunne derfor også kutte, til tross for at de primært var stikkvåpen. De ble ofte båret som statussymbol, men eksemplarer av høy kvalitet var svært dødelige våpen, og ble benyttet i dueller, til selvforsvar, og i krig.
Den senere kården på 1700-tallet, 'draktkården', hadde en kortere klinge og veide mindre, og bruktes primært til å stikke med. Disse ble forsatt båret av offiserer og adelstanden. Offiserkården eller soldatkården var noen ganger tyngre og kunne brukes til å kutte med. 
Den moderne kården har sin opprinnelse i duellverdenen og det franske duellsverdet som ble brukt på 1800-tallet. 
Kården eller 'epee' er det mest brukte konkurransevåpenet i fekting. Kårdefekting har for menn vært en øvelse i OL fra 1896, og for kvinner fra 1996. Det har vært arrangert norgesmesterskap siden 1913, og for kvinner siden 1986.

Kilder

https://thebooktrap.weebly.com/anthonys-blog/a-briefe-historie-of-the-rapier-and-the-small-sword. 
 https://digitaltmuseum.no/011022704792/draktkarde.
Vegen smal og porten trang

Vegen smal og porten trang er en novellesamling av Ragnar Hovland, utgitt i 1981 på Samlaget. Den ble gitt ut igjen i ny utgave i 1999, som markering av Hovlands tjueårsjubileum som forfatter.
Boken består av en rekke korte noveller, alle skrevet i første person. Novellene står fritt fra hverandre, og omhandler alle ulike karakterer. De er likevel strukturert slik at novellenes hovedpersoner er barn i de første historiene, mens historiene utover i boken handler om stadig eldre mennesker i mer komplekse livssituasjoner. Hovlands mangesidige vestlandsbakgrunn viser seg tydelig i fortellingene, og boken har blitt fremholdt som viktig for den vestlandske identiteten.
Landslaget for lokalaviser

Landslaget for lokalaviser (LLA) er en norsk organisasjon for lokalaviser. Organisasjonen ble etablert på Voss i 1976 og arbeider for medlemsbedriftenes rammebetingelser og interesser.
Blant de første sakene var da også at de minste lokalavisene skulle bli inkludert i den direkte pressestøtte-ordningen, noe en fikk gjennomslag for i 1989. Nå står LLA som medeier i Norsk Opplagskontroll, selskapet som er ansvarlig for kontroll av avisenes opplagstall. Disse tallene ligger til grunn ved fordeling av pressestøtten. LLA representerer også medlemsbedriftene i ulike statlige organ og utvalg.
LLA er ikke en tarifforganisasjon, og forhandler derfor ikke på vegne av sine medlemsbedrifter. Noen av LLA-medlemmene er også medlem av Mediebedriftenes Landsforening (MBL).
LLA har vel 110 medlemsbedrifter som representerer et avisopplag på tilsammen 330 000 eller 950 000 lesere. De fleste medlemsavisene kommer ut mellom en og tre ganger i uka og har som oftest et opplag på fra 1000 til 6000 eksemplarer.
LLA har et sekretariat i Oslo. Generalsekretær er Rune Hetland. Styret i organisasjonen ledes av Ståle Melhus, som også er redaktør  i lokalavisa Fanaposten. På organisasjonens årsmøte deles avisprisen årets lokalavis ut.
Operation Redwing

Operation Redwing var en amerikansk serie på 17 prøvesprengninger av atomvåpen fra mai til juli 1956, utført ved Bikiniatollen og Enewetakatollen. Denne operasjonen var etterfølgeren til Operation Wigwam og forgjengeren til Operation Plumbbob. Det primære formålet med operasjonen var å teste nye, anregenerasjons termonukleære enheter.
Washington, DCs flagg

Washington, DCs flagg er hvitt og har tre røde stjerner over to striper (bjelker) i rødt. Flagget ble innført 15. oktober 1938. Det er i størrelsesforholdet 10:19, men proporsjonene kan variere.
Washington, D.C.s flagg er basert på slektsvåpenet til USAs første president, George Washington. Familien hans førte dette våpenskjoldet som det engelske College of Arms i 1592 tildelte en Laurence Washington, Sulgrave Manor, Northamptonshire, England. Det har vært hevdet at innholdet i skjoldet, stjerner og bjelker, inspirerte motivet i USAs flagg, men dette er ikke dokumentert.
Flagget ble innført etter at kongressen i 1938 nedsatte en komite for å finne fram til et egnet flagg for distriktet, fordi det ikke hadde hatt eget flagg siden det ble opprettet i 1790. En konkurranse om flagget ble vunnet av Charles A.R. Dunn. Han hadde allerede i 1921 framsatt forslag om motivet basert på president Washingtons våpenskjold.
Orlando Pirates

Orlando Pirates FC er et fotballag i Parktown, en forstad til Johannesburg i Sør-Afrika. De spiller i Premier Soccer League som er den øverste divisjonen i Sør-Afrika.
Klubben ble stiftet i 1937 i Orlando, Soweto, og fikk siden navnet «Pirates» etter filmen The Sea Hawk fra 1940 med Errol Flynn i hovedrollen.
TrAMS

TrAMS (Trondheims Akuttmedisinske studentforening) (994 089 358 i Enhetsregisteret) er en interesseforening for legestudenter i Trondheim som ble stiftet 7. mai 2009. Foreningen har som mål å fremme interessen for akuttmedisin blant legestudenter og å øke den akuttmedisinske kompetansen hos nyutdannede leger.
Justøy

Justøy er ei øy og et sokn i Vestre Moland prestegjeld og Lillesand kommune i Aust-Agder. Navnet kommer fra norrønt Jóstr, det norrøne navnet på busken istervier.
Justøy har bruforbindelse og spredd bebyggelse. På øya ligger den gamle uthavna Brekkestø, et av minnene om seilskutetida på Skagerrakkysten.
Justøy er Aust-Agders nest største øy, 8,14 km². Øya er i stor grad preget av sommerturisme, men også en del fastboende. Det finnes montessoriskole, kapell, kirkegård og campingplass på øya, samt sommeråpen butikk i Brekkestø.
På Nyberg, like ved Brekkestø, er det ruiner fra 2. verdenskrig. HKB 31./979 Justöen, et eks-tysk kystfort med bla. en R636 kommandobunker og et forholdsvis omfattende underjordisk anlegg, befinner seg der; det ble bygd av norske krigsfanger.

Justøybroa

I sundet var det før 1940 ferjeleie. Ferja ble trukket med handemakt og tok så store kjøretøyer som busser. Under andre verdenskrig bygde tyskerne en provisorisk bro over sundet. De hadde festningsanlegg i Maurvika på Justøya, og det var stor trafikk til og fra. Justøybroa ble senere innvidd 24. oktober 1949 – og den var da fylkets lengste og dyreste bro. Jernbjelkene i broa ble opprinnelig laget av tyskerne under krigen for å bære taket i en ubåtbunker i Bergen. Men denne rakk aldri å bli ferdig før krigen sluttet og Vestre Moland kommune fikk overta dem for en billig penge
Phoebe (måne)

Plassering

I mer enn 100 år var Phoebe Saturns ytterste kjente måne, frem til oppdagelsen av flere mindre måner i 2000. Phoebe ligger nesten 4 ganger lenger borte fra Saturn enn dens nærmeste nabo (Iapetus (måne)), og er mye større enn noen andre måner som går i bane i tilsvarende avstand til planeten.

Egenskaper

Phoebe er omtrent kuleformet og har en diameter på 220 kilometer, som er omtrent en femtendel av Månens diameter. Phoebe roterer om sin egen akse hvert niende time, og bruker 18 måneder på en runde rundt Saturn. Overflaten har en temperatur på bare 75K (-198 °C).
De fleste av Saturns indre måner har veldig lys overflate, men Phoebe har veldig lav albedo (0.06). Overflaten er ekstremt ujevn med kratere med opp til 80 kilometer og med en høyde på 16 kilometer.
Fylkesvei 6122

Fylkesveg 6122 går mellom Arnvikbukta og Hagan på Aspøya i Tingvoll kommune. Veien er 13,0 km lang.
Frem til 2019 hadde veien betegnelsen Fv296.
Håndball-VM 1974 for menn

Håndball-VM 1974 for menn ble spilt i Øst-Tyskland i perioden 28. februar – 10. mars 1974.
Kroppanmarka

Kroppanmarka er et boligområde i Trondheim omtrent 6 km sør for Trondheim sentrum. Området ligger mellom Nedre Leirfoss i Nidelva og E6, nord for Okstadgårdene og sør for Kroppan, hvor gården Kroppan tidligere sto. Kroppanmarka har en barneskole i området, Okstad skole, med elever fra 1.-4. trinn. Fra 5. klasse overflyttes elevene til Sjetne skole i Sjetnmarka. Området har også to barnehager og en Rema 1000-butikk.
Vølse

Vølse (skrives også volse eller völse), er en tørket hingstefallos. Ifølge den korte sagateksten Volsetåtten, som kjennes fra Flatøyboken, inngikk vølse i førkristen, privat fruktbarhetskult i Norge. I Olav den helliges saga fortelles det at husfruen lot vølsen gå fra hånd til hånd rundt i kretsen av kultdeltagere, mens det ble fremsagt en bønn om vekst og styrke.
Frowny-piercing

Historie

Frowny er en videreutvikling av smiley-piercingen.
Den fikk navnet sitt fra den Israelske pierceren Sarai Bismuth, og fikk navnet frowny som det motsatte av smiley-piercingen.

Utføring

Frowny-piercingen trenger aldri gjennom huden fra munnhulen til ytterhuden (eller motsatt). Ved feilpiercing kan gjennompiercing lage stygge skader.
Det er også viktig å ikke treffe noen arterier under piercingen som er av stort antall i underleppen.

Risiko

Et stort problem med frowny-piercingen er at den gjøre skader på tennene, ved at ringen sliter bort på tennene og tannkjøttet. En måte å forhindre dette på er å bruke smykker laget av glass, tre, bioplast eller PTFE.